'వడ్డీ రేట్ల' అంచనాల్లో ఊపు
- 333 పాయింట్లు పెరిగిన సెన్సెక్స్‌
ముంబయి: 'భారతీయ రిజర్వు బ్యాంక్‌' (ఆర్‌బీఐ) త్వరలో నిర్వహించనున్న ద్రవ్య పరపతి విధాన సమీక్షలో వడ్డీ రేట్లు తగ్గించనుందన్న అంచనాలు సోమవారం దేశీయ స్టాక్‌ మార్కెట్లకు భారీ ఊపునిచ్చాయి. సేవింగ్‌ డిపాజిట్లపై కేంద్ర ప్రభుత్వం వడ్డీరేట్లకు కోత పెట్టడంతో మదుపర్లలో విశ్వాసం మరింతగా పెరిగింది. ఈ నేపథ్యంలోనే బీఎస్‌ఈ సెన్సెక్స్‌ 332.63 పాయింట్లు రాణించి 25,285.37కు చేరింది. నేషనల్‌ స్టాక్‌ ఎక్సేంజీ సూచీ నిఫ్టీ 99.9 పాయింట్లు లేదా 1.31 శాతం పెరిగి 7,707.25 వద్ద ముగిసింది. బీఎస్‌ఈ లో రంగాల వారిగా కాపిటల్‌ గూడ్స్‌ సూచీ అత్యధికంగా 2.01 శాతం పెరిగింది. ఇదే క్రమంలో కన్సూమర్‌ డ్యూరెబుల్స్‌ 1.8 శాతం, రియాల్టీ 1.78 శాతం, బ్యాంకింగ్‌ 1.7 శాతం చొప్పున రాణించాయి. ఈ నెలలో ఇప్పటి వరకు బ్యాంకింగ్‌ సూచీ 13 శాతం మేర పెరిగింది. సెన్సెక్స్‌లో హెచ్‌యుఎల్‌ 4.05 శాతం, ఎస్‌బీఐ 2.93 శాతం, సన్‌ఫార్మా 2.42 శాతం, ఎల్‌అండ్‌టీి 2.38 శాతం, టాటా మోటార్స్‌ 2.36 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఏషియన ్‌పెయింట్స్‌ 1.75 శాతం, ల్యూపిన్‌ 1.51 శాతం, భెల్‌ 1.24 వాతం, హీరో మోటో కార్ప్‌ 1.08 శాతం, గెయిల్‌ 0.58 శాతం చొప్పున అధిక నష్టాల పాలయ్యాయి. గతేడాది ఆర్‌బీఐ కీలక వడ్డీ రేట్లను 125 బేసిస్‌ పాయింట్లు తగ్గించిన నేపథ్యంలో క్రితం వారం చిన్న మొత్తాలు, టర్మ్‌ డిపాజిట్లపై కేంద్రం వడ్డీ రేట్లను తగ్గించింది.
ఈ పరిణామంతో ఆర్‌బీఐ మరోమారు కీలక వడ్డీ రేట్లను 50 బేసిస్‌ పాయింట్ల మేర తగ్గించవచ్చన్న అంచనాలు, ఊహాగానాలు మదుపర్లలో కొత్త విశ్వాసాన్ని నింపాయి. ఈ నేపథ్యంలోనే మదుపర్లు కొనుగోళ్లకు మొగ్గు చూపారు. బీఎస్‌ఈ లో మిడ్‌క్యాప్‌, స్మాల్‌క్యాప్‌ సూచీలు 1.4 శాతం చొప్పున పెరిగాయి. 2016 జనవరి 6 తర్వాత నిఫ్టీ తొలిసారి 7000 పాయింట్లకు చేరింది. శుక్రవారం సెషన్‌లో విదేశీ సంస్థాగత మదుపర్లు రూ.1712.62 కోట్ల నికర ఈక్విటీలు కొనుగోలు చేశారు. మళ్లీ చమురు ధరల్లో స్తబ్దత నేపధ్యంలో అంతర్జాతీయంగా ఆసియన్‌ మార్కెట్లు ప్రతికూలతను ఎదుర్కొన్నాయి. యూరోపియన్‌ మార్కెట్లు 0.2-1.3 శాతం వరకు పెరిగాయి. వడ్డీ రేట్ల తగ్గింపు అంచనాల్లో బ్యాంకింగ్‌ సూచీల్లో పంజాబ్‌ నేషనల్‌ బ్యాంకు, ఐడీబీఏ బ్యాంకు, ఓరియంటల్‌ బ్యాంకు ఆఫ్‌ కామర్స్‌, అలహాబాద్‌ బ్యాంకు, బ్యాంకు ఆఫ్‌ బరోడా షేర్లు నిఫ్టీలో ఒక్క శాతం పైగా రాణించి మార్కెట్లకు మద్దతు చేశాయి.
18 రోజుల తర్వాత అభరణాల వర్తకులు బంద్‌ నిరసనను ముగించడంతో ఆ రంగం షేర్లకు మంచి స్పందన లభించింది.
మార్కెట్లకు వరుస సెలవులు
ఈ వారం మార్కెట్లు మరో రెండు రోజులు మాత్రమే పని చేయనున్నాయి. వరుస పండగలు, శని, ఆదివారం సాధారణ సెలవుల నేపథ్యంలో మొత్తం నాలుగు రోజుల పాటు మార్కెట్లు మూసి వేయనున్నారు. దక్షిణది రాష్ట్రాలలో 23న హోలీ జరగనున్నప్పటికీ.. చాలా రాష్ట్రాలలో ఈ వేడుకలు 24న జరగనున్నాయి. 25న గుడ్‌ప్రైడే, 26న శనివారం, 27న ఆదివారం కావడంతో ఇక మార్కెట్లు సోమవారమే పూర్తిస్థాయిలో పని చేయనున్నాయి.
మీ స్నేహితులకు రికమెండ్ చెయ్యండి